b'\n_START_ARTICLE_\nPajuos\xc4\x8dio aerodromas\n_START_SECTION_\nIstorija\n_START_PARAGRAPH_\nAerodromo \xc4\xafk\xc5\xabrimo projektas patvirtintas 1936 m. vasario m\xc4\x97n. Nuo 1939\xc2\xa0m. sausio 27 d. Pajuos\xc4\x8dio aerodrome veik\xc4\x97 Lietuvos kariuomen\xc4\x97s Karo aviacijos baz\xc4\x97, \xc4\xafsik\xc5\xabrusi \xc5\xa1alia  Ketvirtojo Karaliaus Mindaugo p\xc4\x97stinink\xc5\xb3 pulko. Joje buvo dislokuota II-osios (\xc5\xbevalgybos) grup\xc4\x97s vadaviet\xc4\x97, taip pat 6-oji ir 8-oji eskadril\xc4\x97s (l\xc4\x97ktuvai ANBO-IV, ANBO-41)._NEWLINE_TSRS okupavus Lietuv\xc4\x85, 1940\xc2\xa0\xe2\x80\x93 1941\xc2\xa0m. aerodrome buvo dislokuoti soviet\xc5\xb3 9-tasis greit\xc5\xb3j\xc5\xb3 bombone\xc5\xa1i\xc5\xb3 pulkas (l\xc4\x97ktuvai SB-2) ir 238-tas aviacinis naikintuv\xc5\xb3 pulkas (l\xc4\x97ktuvai I-153 \xe2\x80\x9e\xc4\x8caika\xe2\x80\x9c)._NEWLINE_Antrojo pasaulinio karo metu, 1941\xc2\xa0m. bir\xc5\xbeelio 26 d. aerodrom\xc4\x85 u\xc5\xbe\xc4\x97m\xc4\x97 Vokietijos kariuomen\xc4\x97s daliniai. Vokietijos okupacijos metais aerodromas buvo sutvarkytas ir prapl\xc4\x97stas. Vietoj gruntinio kilimo ir t\xc5\xabpimo tako buvo paklota betonin\xc4\x97 danga. Darbus atliko karo belaisviai ir civiliai, kalinami vietos stovykloje._NEWLINE_Lietuv\xc4\x85 v\xc4\x97l u\xc5\xbe\xc4\x97mus Sovietinei armijai, 1944\xc2\xa0m. rugpj\xc5\xabt\xc4\xaf Pajuos\xc4\x8dio aerodrome dislokuota 8-toji Gat\xc4\x8dinos minuotoj\xc5\xb3-torpeduotoj\xc5\xb3 aviacijos divizija._NEWLINE_Po Antrojo pasaulinio karo Pajuos\xc4\x8dio aerodrome buvo dislokuotas soviet\xc5\xb3 128-as bombone\xc5\xa1i\xc5\xb3 aviacijos pulkas (l\xc4\x97ktuvai IL-28), kuris v\xc4\x97liau reorganizuotas \xc4\xaf 128-\xc4\x85j\xc4\xaf karin\xc4\x97s transporto aviacijos pulk\xc4\x85 (l\xc4\x97ktuvai AN-12, IL-76M), o 1992\xc2\xa0m. buvo i\xc5\xa1vestas \xc4\xaf Orenburg\xc4\x85._NEWLINE_1993\xc2\xa0m. baland\xc5\xbeio 21 d. Pajuos\xc4\x8dio aerodrome prad\xc4\x97ta formuoti Lietuvos kariuomen\xc4\x97s Karini\xc5\xb3 oro paj\xc4\x97g\xc5\xb3 Antroji aviacijos baz\xc4\x97. Joje buvo dislokuotos dvi eskadril\xc4\x97s: naikintuv\xc5\xb3 ir transporto. 2000\xc2\xa0m. KOP Antroji aviacijos baz\xc4\x97 buvo reorganizuota: transporto l\xc4\x97ktuvai AN-26 bei mokomieji naikintuvai L-39 perduoti Pirmajai aviacijos bazei. \xc4\xae \xc5\xa0iaulius i\xc5\xa1vyko ir transporto bei naikintuv\xc5\xb3 grand\xc5\xbei\xc5\xb3 lak\xc5\xabnai. Tuo metu i\xc5\xa1 \xc5\xa0iauli\xc5\xb3 \xc4\xaf KOP Antr\xc4\x85j\xc4\x85 aviacijos baz\xc4\x99 buvo perkelti KOP Pirmosios aviacijos baz\xc4\x97s sraigtasparniai ir j\xc5\xb3 \xc4\xafgulos. Nuo 2004\xc2\xa0m. spalio 1 d. Karini\xc5\xb3 oro paj\xc4\x97g\xc5\xb3 Pirmoji ir Antroji aviacijos baz\xc4\x97s buvo reorganizuotos \xc4\xaf Lietuvos kariuomen\xc4\x97s karini\xc5\xb3 oro paj\xc4\x97g\xc5\xb3 Aviacijos baz\xc4\x99. Sraigtasparni\xc5\xb3 eskadril\xc4\x97 iki 2007\xc2\xa0m. buvo dislokuota Pajuos\xc4\x8dio aerodrome. \xc5\xa0iuo metu aerodromas nenaudojamas pagal paskirt\xc4\xaf, sprend\xc5\xbeiamas tolimesnis jo likimas.'